b'\n_START_ARTICLE_\nEuro Truck Simulator 2\n_START_SECTION_\nM\xc3\xa4ngitavus\n_START_PARAGRAPH_\n"Euro Truck Simulator 2" on \xc3\xbcksikm\xc3\xa4ng. Alguses peab m\xc3\xa4ngija tegema endale m\xc3\xa4ngusisese kasutaja, mille k\xc3\xa4igus tuleb inimesel sisestada oma autojuhi ja ettev\xc3\xb5tte nimi ning valida sugu, profiilipilt, oma ettev\xc3\xb5tte logo ja lemmikveokidisain. Seej\xc3\xa4rel tuleb m\xc3\xa4ngijal seadistada oma juhtimisseadmed, see t\xc3\xa4hendab valida, kas m\xc3\xa4ngija kasutab juhtimiseks klaviatuuri, m\xc3\xa4ngupulti v\xc3\xb5i rooli ja pedaali, ning kas s\xc3\xb5ita automaat- v\xc3\xb5i manuaalk\xc3\xa4igukastiga. J\xc3\xa4rgmisena saab m\xc3\xa4ngija valida oma peakontori asukohta, misj\xc3\xa4rel on m\xc3\xa4ngijal v\xc3\xb5imalus l\xc3\xa4bida m\xc3\xa4ngu\xc3\xb5petus. Kui k\xc3\xb5ik need protsessid on tehtud, siis algab m\xc3\xa4ngija jaoks nii-\xc3\xb6elda veoautojuhikarj\xc3\xa4\xc3\xa4r._NEWLINE_Kuigi m\xc3\xa4ngija alustab \xc3\xbche garaa\xc5\xbeiga (see on peakontor), pole m\xc3\xa4ngijal veel piisavalt raha, et osta oma veok, mist\xc3\xb5ttu tuleb alguses vastu v\xc3\xb5tta erinevaid juhut\xc3\xb6id. M\xc3\xa4ng algab kohe esimese juhut\xc3\xb6\xc3\xb6ga linnas, kuhu peakontor asetati. Lisaks pole m\xc3\xa4ngijal veel \xc3\xbchtegi erilist oskust. Arendatavaid oskuseid on kokku kuus: ADR (ohtlike kaupade vedu) koolitus, pika vahemaa s\xc3\xb5idu, \xc3\xb5rnade kaupade veo, k\xc3\xb5rgev\xc3\xa4\xc3\xa4rtuslike kaupade veo, viimase hetke tarne ja \xc3\xb6konoomse s\xc3\xb5idu oskus. Iga l\xc3\xb5petatud tarne pealt antakse m\xc3\xa4ngijale raha ja kogemuspunkte, mida on vaja uute tasemete saamiseks. Iga uue taseme saavutamisega saab m\xc3\xa4ngija \xc3\xbche oskuspunkti ning talle avanevad kas uued veokid ja/v\xc3\xb5i uued kujundusv\xc3\xb5imalused autole. Kui m\xc3\xa4ngija saab piisavalt raha kokku kas t\xc3\xb6\xc3\xb6otsadega v\xc3\xb5i laenuv\xc3\xb5tmisega, siis on m\xc3\xa4ngijal v\xc3\xb5imalik oma auto osta ning hakata vedama tarneid oma ettev\xc3\xb5tte nimel. Alates uuendusest 1.32 (lisati m\xc3\xa4ngu 17. septembril 2018) saab m\xc3\xa4ngija osta endale veel isikliku haagise, mida ta saab kasutada erinevate tarnete veoks. Linnast linna s\xc3\xb5ites avastab m\xc3\xa4ngija erinevaid veoautom\xc3\xbc\xc3\xbcgiesindusi ja t\xc3\xb6\xc3\xb6tub\xc3\xbcroosid. Kui m\xc3\xa4ngijal tekib v\xc3\xb5imalus osta endale teine auto, siis on v\xc3\xb5imalik palgata sellele autojuht, kes hakkab m\xc3\xa4ngija ettev\xc3\xb5ttele raha teenima ning kes samuti hakkab tasemetes arenema, olles v\xc3\xb5imeline vedama rohkem ja kaugemale, teenides sellega ettev\xc3\xb5ttele suuremat kasumit. M\xc3\xa4ngija saab veel osta lisagaraa\xc5\xbee, mida on v\xc3\xb5imalik seej\xc3\xa4rel t\xc3\xa4ita autode ja juhtidega. Iga garaa\xc5\xbe on ostes (v\xc3\xb5i alguses saades) v\xc3\xa4ike, see t\xc3\xa4hendab kolme kohaga, kuhu saab autosid lisada. Garaa\xc5\xbeiuuenduse eest makstes saab m\xc3\xa4ngija garaa\xc5\xbei kaks lisakohta.\n_START_SECTION_\nArendus\n_START_PARAGRAPH_\nM\xc3\xa4ngu arendus kestis umbes 33 kuud ning v\xc3\xa4idetavalt tegeles alguses m\xc3\xa4ngu arendusega ainult viis kuni seitse inimest, hiljem veidi \xc3\xbcle k\xc3\xbcmne.\n_START_SECTION_\n2010\n_START_PARAGRAPH_\n8. septembril 2010 l\xc3\xb5i SCS Software endale ametliku blogi, kus avaldatakse uudiseid ettev\xc3\xb5tte tegemiste kohta, sealhulgas ettev\xc3\xb5tte m\xc3\xa4ngude arendamise kohta. Samal p\xc3\xa4eval tuli postitus "Euro Truck Simulator 2" arenduse kohta, kus \xc3\xb6eldi, et tegeletakse veoki kujundamise funktsiooniga, mille puhul oli arendajate jaoks oluline veel see, et m\xc3\xa4ng tunneks \xc3\xa4ra ka m\xc3\xa4ngijate modifikatsioonidega lisatud kujunduselemendid. 2010. aasta oktoobri alguses ilmusid blogisse paar pilti, milline n\xc3\xa4eb veoauto s\xc3\xb5itjateruum m\xc3\xa4ngus v\xc3\xa4lja. N\xc3\xa4dal aega hiljem anti teada Volvo FH16 s\xc3\xb5itjateruumi loomisest, kus kasutati k\xc3\xb5rge kvaliteediga pilte, et luua ruum v\xc3\xb5imalikult t\xc3\xa4pselt. Samas kirjutati, et konkreetse auto s\xc3\xb5itjateruumi kujundatakse osalt lootuse peal, sest arendajad polnud tolleks hetkeks veel Volvolt litsentsi saanud. V\xc3\xa4idetavalt oli varasemate m\xc3\xa4ngudega juba juhtunud olukord, kus autode s\xc3\xb5itjateruumid kujundati reaalsete autode j\xc3\xa4rgi m\xc3\xa4ngu jaoks valmis, kuid veoautode ettev\xc3\xb5tetelt ei saadud litsentse, mist\xc3\xb5ttu tuli viimasel hetkel kujundusi muuta. Oktoobri l\xc3\xb5pus n\xc3\xa4idati t\xc3\xb6\xc3\xb6d, mis oli tehtud veoautode v\xc3\xa4liste mudelite loomisel. Kuigi teatud m\xc3\xa4nguosad olid \xc3\xbcle toodud varasematest m\xc3\xa4ngudest, siis suurem osa m\xc3\xa4ngust oli uus loome. 15. novembril 2010 teatati l\xc3\xa4bir\xc3\xa4\xc3\xa4kimistest Renault\xe2\x80\x99ga ning avaldati lootust, et lisaks autode olemasolule m\xc3\xa4ngus v\xc3\xb5ib saada v\xc3\xb5imalikuks lisada nende autodele ametlik v\xc3\xa4rvikujundus.\n_START_SECTION_\n2011\n_START_PARAGRAPH_\n2011. aasta jaanuari l\xc3\xb5pus kirjutati SCS-i ametlikus blogis, et t\xc3\xb6\xc3\xb6 k\xc3\xa4ib uue graafikamootori (Prism3D) ehitamisega, sealhulgas varjutajate kodeerimisel, millega olla juba pikka aega vaeva n\xc3\xa4htud. Uus graafikamootor on blogikirjutise kohaselt v\xc3\xb5imeline tekitama k\xc3\xb5ikidele objektidele varje, ilma et m\xc3\xa4ngu j\xc3\xb5udlusele see v\xc3\xa4ga aeglustavalt m\xc3\xb5juks. Veebruari alguses r\xc3\xa4\xc3\xa4giti blogis m\xc3\xa4ngus pakutavast v\xc3\xb5imalusest nii rattaid kujundada kui ka valida autole sobiv \xc5\xa1assii. 19. veebruaril 2011 arendajad kirjutasid, et nad valmistavad m\xc3\xa4ngu jaoks suurimat kaarti, mida nad \xc3\xbcldse on loonud. 26. veebruari postituses r\xc3\xa4\xc3\xa4gitakse blogis morfoloogilise sakit\xc3\xb5rje lisamisest m\xc3\xa4ngu. Eesm\xc3\xa4rk on pakkuda ilusamat m\xc3\xa4ngu ka nendele m\xc3\xa4ngijatele, kes m\xc3\xa4ngivad vanema ja/v\xc3\xb5i n\xc3\xb5rgema arvutis\xc3\xbcsteemiga. V\xc3\xa4idetavalt oli arendajatel m\xc3\xb5ttes lisada ka supers\xc3\xa4mplimine, kuid seni pole seda veel tehtud. M\xc3\xa4rtsi alguses kirjutati tehisintellekti t\xc3\xa4iustamisest. V\xc3\xa4idetavalt oli "Euro Truck Simulator 2" SCS-i jaoks esimene m\xc3\xa4ng, kus tehisintellektiga tegeles konkreetne programmeerija, samas kui varem tehti n-\xc3\xb6 kompromisse liigse t\xc3\xb6\xc3\xb6mahu t\xc3\xb5ttu. M\xc3\xa4rtsikuus avaldati veel mitu postitust haagiste kujundamisest ning avaldati lootust, et \xc3\xbchel p\xc3\xa4eval v\xc3\xb5ib olla v\xc3\xb5imalik s\xc3\xb5ita m\xc3\xa4ngus autorongiga (see v\xc3\xb5imalus lisati ametlikult m\xc3\xa4ngu 17. augustil 2017 uuendusega 1.28.1.3)._NEWLINE_6. aprillil 2011 alguses kirjutati blogis, kuidas uus renderdaja v\xc3\xb5imaldab kasutada k\xc3\xb5rge d\xc3\xbcnaamika ulatust. See oli SCS-i jaoks esimene kord seda kasutada, nii et funktsioon lisati m\xc3\xa4ngu \xc3\xb5ppimisprotsessi k\xc3\xa4igus. Paar p\xc3\xa4eva hiljem lisati blogisse pilte t\xc3\xb6\xc3\xb6st uue, Mercedes-Benzi veoki s\xc3\xb5itjateruumiga, mille tekstuurist n\xc3\xa4idati pilte j\xc3\xa4rgmisel kuul. 18. aprillil avaldati postitus veoauto f\xc3\xbc\xc3\xbcsika katsetustest. Postitus sisaldas videot, kus on n\xc3\xa4ha auto f\xc3\xbc\xc3\xbcsikat, kui l\xc3\xa4bitakse erinevaid takistusradu. Juunikuus on postitused, mis k\xc3\xa4ivad "Euro Truck Simulator 2" kohta, p\xc3\xb5hiliselt Renault\xe2\x80\x99 veokite s\xc3\xb5itjateruumi kujundamise ning veokite \xc3\xbcldise kujundatavuse kohta. Sellest kuust alates j\xc3\xa4\xc3\xa4b postituste hulk kuus v\xc3\xa4iksemaks, sest t\xc3\xb6\xc3\xb6 m\xc3\xa4ngu kallal on l\xc3\xa4inud intensiivsemaks. Kuni 2011. aasta l\xc3\xb5puni leiab m\xc3\xa4ngu kohta peamiselt postitusi, kus on n\xc3\xa4ha edusamme maailma kujundamises, nagu erineva v\xc3\xa4limusega sillad, tee-ehitus, raudteed; m\xc3\xa4nguajaga tingitud muutustes, nagu koit, pimedus \xc3\xb6\xc3\xb6sel._NEWLINE_\xc3\x9cks postitus detsembris n\xc3\xa4itab veel seda, kuidas Scania autodele m\xc3\xa4ngus saadakse heli.\n_START_SECTION_\n2012\n_START_PARAGRAPH_\n6. jaanuaril 2012 teatati SCS-i ametlikus blogis, et veokitele tehakse juba viimaseid lihvimisi ning need on ootamas ametlikku heakskiitu, n\xc3\xa4idates videot veokist MAN TGX ning selle erinevaid kujundatavuse elemente. Kuna suurem osa m\xc3\xa4ngu visuaalsest poolest oli valmis v\xc3\xb5i v\xc3\xa4ga l\xc3\xa4hedal valmimisele, tutvustati 2012. aasta esimese veerandi jooksul mitmes postituses, mida on m\xc3\xa4ngus veel peale veoautodega s\xc3\xb5itmise: n\xc3\xa4iteks tellimuste valimine, rahaga majandamine, oma ettev\xc3\xb5tte \xc3\xbclesehitamine, tasemed ja oskused._NEWLINE_8. veebruaril avaldatud postituses "Letter to the Community" nimetati esimene planeeritud v\xc3\xa4ljalaskekuup\xc3\xa4ev, see oli 2012. aasta augusti esimene n\xc3\xa4dal. Tegemist oli loodetava v\xc3\xa4ljalaskeajaga, kuid paraku polnud m\xc3\xa4ng selleks ajaks piisavalt valmis ning 28. juunil l\xc3\xbckati t\xc3\xa4htaeg kuu aega edasi, s.o septembrisse, lootuses, et selleks ajaks ollakse testimiste, silumiste ja parandustega valmis. M\xc3\xb5ni t\xc3\xb6\xc3\xb6 ootas sel ajal samas veel tegemist, nagu numbrim\xc3\xa4rkide s\xc3\xbcsteem. Varem kujundati autode tekstuuride loomise k\xc3\xa4igus ka kohe numbrim\xc3\xa4rgid, mist\xc3\xb5ttu igal autol oli \xc3\xbcks kindel muutumatu numbrim\xc3\xa4rk. M\xc3\xa4ngus "Euro Truck Simulator 2" soovisid arendajad aga nii-\xc3\xb6elda d\xc3\xbcnaamilist numbrim\xc3\xa4rgis\xc3\xbcsteemi, see t\xc3\xa4hendab, et m\xc3\xa4ng ise genereeriks igale autole eraldi suvalise numbrim\xc3\xa4rgi. Selleks vajasid arendajad aga teadmisi sellest, millised on numbrim\xc3\xa4rkide regulatsioonid igas riigis, mis m\xc3\xa4ngu lisatakse. Septembri alguseks oli see funktsioon valmis._NEWLINE_2012. aasta m\xc3\xa4rtsis ja aprillis leidub postitusi Renault\xe2\x80\x99 autodele heli lindistamisest. Juuni alguses anti teada plaanist Mercedes-Benz Actrose heli lindistada, millest 10. juulil postitati ka video._NEWLINE_Augusti viimasel p\xc3\xa4eval avalikustati blogis uus "Euro Truck Simulator 2" logo ning lisati, et lisaks f\xc3\xbc\xc3\xbcsiliste koopiate m\xc3\xbc\xc3\xbcgile on kavatsus lisada m\xc3\xa4ng ka Steami turule. Selleks kutsusid arendajad m\xc3\xa4ngijaid \xc3\xbcles h\xc3\xa4\xc3\xa4letama m\xc3\xa4ngu poolt toona eksisteerinud Steami Greenlight keskkonnas, kus oli vaja saada piisavalt h\xc3\xa4\xc3\xa4li, et Steam lubaks m\xc3\xa4ngu oma keskkonnas m\xc3\xbc\xc3\xbca._NEWLINE_14. septembril andis SCS oma blogis teada kindlast plaanist m\xc3\xa4ng 19. oktoobril m\xc3\xbc\xc3\xbcgile panna. Ent juba j\xc3\xa4rgmisel n\xc3\xa4dalal tuli m\xc3\xa4nguootajatele halbu uudiseid. SCS-i 20. septembri blogipostituses kirjutati, et p\xc3\xa4rast pikki l\xc3\xa4bir\xc3\xa4\xc3\xa4kimisi ei ole saadud br\xc3\xa4ndikasutamise litsentse Volvolt ega Mercedes-Benzilt ning l\xc3\xa4bir\xc3\xa4\xc3\xa4kimised Renault\xe2\x80\x99ga olid l\xc3\xa4hedal l\xc3\xb5ppemisele, ilma et midagi kindlat oleks veel teada. Kaks p\xc3\xa4eva hiljem tuli aga teade, et Renault\xe2\x80\x99 br\xc3\xa4nd tuleb ikka m\xc3\xa4ngu. Volvo ja Mercedes-Benzi br\xc3\xa4ndid j\xc3\xb5udsid m\xc3\xa4ngu p\xc3\xa4rast v\xc3\xa4ljalaskmist. Volvo lisati koos Ivecoga m\xc3\xa4ngu 6. veebruaril 2013 ning Mercedes Benzi br\xc3\xa4nd lisati m\xc3\xa4ngu kaks aastat hiljem, 26. mail 2015. Halbu uudiseid oli SCS-is veel arengute kohta Steami Greenlight keskkonnas. Eesm\xc3\xa4rk oli saada m\xc3\xa4ng seal k\xc3\xbcmne rohkeima h\xc3\xa4\xc3\xa4lehulgaga m\xc3\xa4ngude sekka, kuid postituse tegemise ajal oli "Euro Truck Simulator 2" 41. kohal ning arengum\xc3\xa4rke polnud n\xc3\xa4ha._NEWLINE_19. oktoobril lasti m\xc3\xa4ng v\xc3\xa4lja ning samal p\xc3\xa4eval anti m\xc3\xa4ngule v\xc3\xa4lja ka esimene uuendus. 23. oktoobril j\xc3\xb5udis m\xc3\xa4ng videom\xc3\xa4nguettev\xc3\xb5tte EA veebipoodi Origin. Steami j\xc3\xb5udis "Euro Truck Simulator 2" 16. jaanuaril 2013._NEWLINE_2013. aasta 16. aprillist on olnud v\xc3\xb5imalik m\xc3\xa4ngu "Euro Truck Simulator 2" m\xc3\xa4ngida ka Linuxi s\xc3\xbcsteemil. 2015. aasta 29. jaanuarist saati saab m\xc3\xa4ngu m\xc3\xa4ngida veel Mac OS X s\xc3\xbcsteemi peal._NEWLINE_14. novembril 2012 lisati veoautobr\xc3\xa4nd DAF ametlikult m\xc3\xa4ngu.\n_START_SECTION_\nHinnangud\n_START_PARAGRAPH_\nKriitikakoonduskeskkond Metacritic n\xc3\xa4itab "Euro Truck Simulator 2" kohta \xc3\xbcldiselt positiivseid hinnanguid. Kriitikute arvustuste keskmiseks on arvutatud 79/100 ning m\xc3\xa4ngijate hinnangute keskmine on 8.7/10 (1165 hinnangu j\xc3\xa4rgi kuup\xc3\xa4eval 04.03.2019). K\xc3\xb5ige positiivsema arvustuse, hinne 9.5/10, on kirjutanud Travis Huinker videom\xc3\xa4ngumeedia keskkonnas Gaming Nexus. Huinker kiidab m\xc3\xa4ngu lihtsasti m\xc3\xb5istetava m\xc3\xa4ngitavuse, kauni ja elava maailma ning realismi ja meelelahutuse sobiva kompromissi eest. Tim Stone on v\xc3\xa4ljaandes PC Gamer kirjutanud, et "Euro Truck Simulator 2" on ootamatult k\xc3\xbctkestav, kiites m\xc3\xa4ngu suurust, \xc3\xbcldist ilu ja ilmastiku olemasolu ning andes hinnanguks 85/100. Samas Stone kritiseerib, et Kesk-Euroopast kaugemale liikudes, n\xc3\xa4iteks Inglismaale, muutub m\xc3\xa4ng ebausutavamaks. Jim Sterling kirjutab Destructoidis, et ta pidas tohutut huvi selle m\xc3\xa4ngu vastu alguses "irooniaks", kuid m\xc3\xa4ngu m\xc3\xa4ngides avastas ta \xc3\xbchel hetkel, kui haaratud ta sellest m\xc3\xa4ngust oli. Sterling nimetab m\xc3\xa4ngu "terapeutiliseks", kuid kritiseerib tehisintellekti, mis pidavat m\xc3\xb5nel juhul h\xc3\xa4irivaid olukordi tekitama._NEWLINE_V\xc3\xa4ikseima hinnanguskoori, see on 7/10, on andnud m\xc3\xa4ngule Joachim Froholt Norra videom\xc3\xa4ngumeedia keskkonnas Gamer.no. Froholtki v\xc3\xa4ljendab oma \xc3\xbcllatust m\xc3\xa4ngu meeldivuses, kui ta oli alustanud "Euro Truck Simulator 2" m\xc3\xa4ngimist halva eelarvamusega simulatsioonim\xc3\xa4ngude suhtes. Kriitikana toob Froholt esile, et kuigi m\xc3\xa4ngus on palju liikumisruumi, soovinuks ta seda veel rohkem, n\xc3\xa4iteks v\xc3\xb5imalust Skandinaavias ja kogu Prantsusmaal ringi s\xc3\xb5ita (m\xc3\xb5lemad on lisapakkidega lisatud). Lisaks kritiseerib Froholt veel puuduj\xc3\xa4\xc3\xa4ke tehisintellektis ja m\xc3\xa4ngu f\xc3\xbc\xc3\xbcsikas, nagu kahju visuaalsuse puudumine._NEWLINE_2012. aasta l\xc3\xb5pus nimetas PC Gamer "Euro Truck Simulator 2" aasta simulatsioonim\xc3\xa4nguks. 2016. aastal kuulutati Steamis v\xc3\xa4lja Steam Awards, mille k\xc3\xa4igus said keskkonna kasutajad valida k\xc3\xb5ikide m\xc3\xa4ngude hulgast nominente tavap\xc3\xa4ratute nimedega kategooriatesse. Kui nominendid kuulutati v\xc3\xa4lja, tuli valida v\xc3\xb5itja igas kategoorias. "Euro Truck Simulator 2" v\xc3\xb5itis kategooriates "Sit Back and Relax" ja "I Thought This Game Was Cool Before It Won An Award". 2018. aastal nomineeriti Steam Awardsil "Euro Truck Simulator 2" auhinnale "Most Fun With A Machine", kuid v\xc3\xb5idu sai tookord "Rocket League".'